Pakuotės lapelis: informacija vartotojui

LUXFEN 2 mg/ml akių lašai (tirpalas)
brimonidino tartratas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?
1.	Kas yra LUXFEN ir kam jis vartojamas
2.	Kas žinotina prieš vartojant LUXFEN
3.	Kaip vartoti LUXFEN
4.	Galimas šalutinis poveikis
5.	Kaip laikyti LUXFEN
6.	Pakuotės turinys ir kita informacija


1.	Kas yra LUXFEN ir kam jis vartojimas

LUXFEN vartojamas mažinti akispūdį. Jis gali būti vartojamas vienas, kai akių lašų su beta blokatoriais vartoti negalima arba kartu su kitais akių lašais, jeigu vieno vaisto nepakanka sumažinti padidėjusio akispūdžio gydant atviro kampo glaukomą arba akies hipertenziją.
LUXFEN veiklioji medžiaga yra brimonidino tartratas, kuris mažina spaudimą akies viduje.


2.	Kas žinotina prieš vartojant LUXFEN

LUXFEN vartoti draudžiama:
-	jeigu yra alergija brimonidino tartratui arba bet kuriai pagalbinei šio vaisto medžiagai (jos išvardytos 6 skyriuje);
-	jeigu vartojate monoaminooksidazės (MAO) inhibitorių ar tam tikrų antidepresantų. Jeigu vartojate bet kokių antidepresantų, apie tai turite pasakyti gydytojui; 
-	naujagimiams, kūdikiams ir jaunesniems kaip 2 metų vaikams.
Žindymo metu LUXFEN vartoti nerekomenduojama.

Įspėjimai ir atsargumo priemonės
Pasitarkite su gydytoju, prieš pradėdami vartoti LUXFEN:
-	jeigu sergate depresija, yra apribota Jūsų psichinė veikla, sumažėjęs smegenų aprūpinimas krauju, turite širdies problemų, sutrikęs galūnių aprūpinimas krauju ar sutrikęs kraujo spaudimas;
-	jeigu yra arba buvo inkstų ar (ir) kepenų sutrikimų;
- 	jeigu buvo duota 2–12 metų vaikams, nes tokio amžiaus vaikams LUXFEN vartoti nerekomenduojama.
Jeigu kuri nors iš minėtų būklių Jums yra, pasitarkite su gydytoju.

Vaikams ir paaugliams
Brimonidino nerekomenduojama vartoti 2–12 metų vaikams ir draudžiama vartoti naujagimiams, kūdikiams ir jaunesniems kaip 2 metų vaikams.

Kiti vaistai ir LUXFEN
Jeigu vartojate ar neseniai vartojote kitų vaistų, arba dėl to nesate tikri, apie tai pasakykite gydytojui arba vaistininkui.

Pasakykite gydytojui, jei vartojate bet kurių iš šių vaistų:
-	vaistų nuo skausmo, raminamųjų vaistų, opiatų, barbitūratų ar reguliariai vartojate alkoholį;
-	anestetikų;
-	vaistų širdies ligoms gydyti ar kraujospūdžiui mažinti;
-	chlorpromazino, metilfenidato ir rezerpino;
-	vaistų, kurie veikia tuos pačius receptorius kaip ir LUXFEN, pavyzdžiui, izoprenalino ir prazozino;
-	monoaminooksidazės (MAO) inhibitorių ir kitų antidepresantų;
-	vaistų kitoms ligoms gydyti, ypač nesusijusioms su akių būkle;
-	jei keičiama bet kurio Jūsų šiuo metų vartojamo vaisto dozė.
Tai gali daryti įtaką Jūsų gydymui LUXFEN.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Žindymo laikotarpiu LUXFEN turi būti nevartojamas.

Vairavimas ir mechanizmų valdymas
-	Pavartojus LUXFEN regėjimas gali tapti neryškus ir (arba) nenormalus ypač naktį arba silpno apšvietimo sąlygomis.
-	LUXFEN kai kuriems pacientams gali sukelti mieguistumą ar nuovargį.
-	Jeigu jaučiate bet kurį iš šių simptomų, nevairuokite ir nevaldykite mechanizmų, kol simptomai neišnyks.

LUXFEN sudėtyje yra benzalkonio chlorido
Kiekviename šio vaisto mililitre yra 0,05 mg benzalkonio chlorido, tai atitinka 0,25 mg/5 ml.
Minkštieji kontaktiniai lęšiai gali absorbuoti benzalkonio chloridą ir gali pasikeisti kontaktinių lęšių spalva. Prieš šio vaisto vartojimą kontaktinius lęšius reikia išimti ir vėl juos galima įdėti ne anksčiau kaip po 15 min.
Benzalkonio chloridas gali sudirginti akis, ypač jei Jums yra akių sausmė ar ragenos (akies priekinę dalį gaubiančio skaidraus sluoksnio) pažeidimų. Jeigu pavartojus šio vaisto jaučiate nenormalų pojūtį akyje, deginimą ar skausmą, pasitarkite su gydytoju.


3.	Kaip vartoti LUXFEN

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. 

Suaugusieji
Rekomenduojama dozė yra po vieną lašą į pažeistą akį ar akis du kartus per parą, maždaug kas 12 valandų.

Vaikai iki 12 metų
LUXFEN draudžiama vartoti naujagimiams, kūdikiams ir jaunesniems kaip 2 metų vaikams.
LUXFEN nerekomenduojama vartoti 2–12 metų vaikams.

Vartojimo instrukcija
Brimonidino galima tik lašinti į akis. Gerti jo negalima. 

Prieš lašindami vaisto į akis, visada nusiplaukite rankas. Jūsų pakuotės lapelyje nurodyta kiek lašų vartoti kiekvienai dozei. Jei LUXFEN vartojate kartu su kitais akių lašais, palaukite 5–15 minučių prieš vartojant kitus lašus.

Lašinkite taip:
1. Atloškite atgal galvą ir žiūrėkite į lubas.
1. Švelniai patraukite apatinį akies voką žemyn, kad susiformuotų mažas maišelis.
1. Paspaudę apverstą buteliuką su lašintuvu, vieną vaisto lašą įlašinkite į akį.

1. Vaisto įlašinę, tuoj pat užsimerkite ir pirštu vienai minutei užspauskite akies kampą prie nosies. Tai padeda mažinti brimonidino patekimą į organizmą. 

Venkite lašintuvo sąlyčio su akimis ir kitomis vietomis.

Ką daryti pavartojus per didelę LUXFEN dozę

Suaugusieji
Jei suaugęs žmogus įsilašina daugiau lašų nei reikia, pasireiškia simptomai, panašūs į LUXFEN sukeliamas nepageidaujamas reakcijas.
Suaugusiesiems, atsitiktinai nurijus LUXFEN sumažėjo kraujo spaudimas. Kai kuriems pacientams po to pasireiškė kraujo spaudimo padidėjimas.

Vaikai
Buvo pranešta apie sunkius šalutinius poveikius vaikams, atsitiktinai nurijusiems LUXFEN. Pasireiškė tokie poveikiai: mieguistumas, suglebimas, žema kūno temperatūra, blyškumas ir apsunkintas kvėpavimas. Jei atsiranda bet kuris iš šių simptomų, nedelsiant kreipkitės į gydytoją.

Suaugusieji ir vaikai
Jei LUXFEN netyčia išgeriama (nuryjama) ar suvartojama per didelė jo dozė, būtina nedelsiant kreiptis į gydytoją.

Pamiršus pavartoti LUXFEN
Jeigu pamiršote įsilašinti LUXFEN, lašinkite jo tuoj pat, kai tik prisiminsite. Tačiau, jeigu bus beveik atėjęs kitos dozės vartojimo laikas, pamirštąją dozę praleiskite, o toliau vaisto vartokite įprasta tvarka. Negalima vartoti dvigubos dozės norint kompensuoti praleistą dozę.

Nustojus vartoti LUXFEN 
Kad pasireikštų LUXFEN poveikis, vaisto reikia vartoti kasdien.
Nenutraukite LUXFEN vartojimo, kol to nenurodys gydytojas.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Nepageidaujamo poveikio dažnis apibūdinamas taip:

	Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų)
Dažni šalutinio poveikio reiškiniai (gali pasireikšti rečiau kaip 1 iš 10 asmenų)
Nedažni šalutinio poveikio reiškiniai (gali pasireikšti rečiau kaip 1 iš 100 asmenų)
Reti šalutinio poveikio reiškiniai (gali pasireikšti rečiau kaip 1 iš 1 000 asmenų)
Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų
Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis)



Šalutinis poveikis, pastebėtas gydymo LUXFEN metu nurodytas toliau

Poveikis akims:

Labai dažni šalutinio poveikio reiškiniai:
· akies dirginimas (paraudimas, deginimas, gėlimas, svetimkūnio pojūtis akyje, niežulys, pūslių ar baltų dėmių atsiradimas ant matomo akies paviršių dengiančio sluoksnio);
· daiktų matymas lyg per miglą;
· alerginė akies reakcija (alerginis blefarokonjunktyvitas, alerginis konjunktyvitas);
· alerginė akių vokų reakcija (alerginis blefaritas).

Dažni šalutinio poveikio reiškiniai:
· lokalus dirginimas (vokų uždegimas, paraudimas ir patinimas, junginės patinimas, lipnios akys (junginės išskyros), akių skausmas ir ašarojimas);
· jautrumas šviesai;
-	akies paviršiaus erozijos ir dėmėtumas;
· akies sausumas;
· junginės blyškumas;
· nenormali rega;
· junginės uždegimas.

Labai reti šalutinio poveikio reiškiniai:
· rainelės uždegimas (iritas);
· vyzdžių susiaurėjimas.

Šalutinio poveikio reiškiniai, kurių dažnis nežinomas:
· vokų niežulys;
· rainelės ir krumplyno uždegimas (iridociklitas).

Bendras šalutinis poveikis:

Labai dažni šalutinio poveikio reiškiniai:
· galvos skausmas;
· burnos džiūvimas;
· nuovargis, mieguistumas.

Dažni šalutinio poveikio reiškiniai:
· svaigulys;
· į peršalimą panašūs simptomai;
· skrandžio ir virškinimo sutrikimų simptomai;
· nenormalus skonio pojūtis;
· bendras silpnumas.

Nedažni šalutinio poveikio reiškiniai:
· depresija;
· širdies plakimo pojūtis ar pakitęs širdies ritmas;
· nosies sausumas;
· sisteminė alerginė reakcija.

Reti šalutinio poveikio reiškiniai:
· dusulys.

Labai reti šalutinio poveikio reiškiniai:
· nemiga;
· apalpimas;
· didelis kraujospūdis;
· mažas kraujospūdis.

Šalutinio poveikio reiškiniai, kurių dažnis nežinomas:
· odos reakcijos, įskaitant paraudimą, veido patinimą, niežulį, išbėrimą ir kraujagyslių išsiplėtimą.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti LUXFEN

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir buteliuko po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Buteliuką pirmą kartą atidarius, LUXFEN tirpalo tinkamumo laikas yra 28 paros.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

LUXFEN sudėtis 
-	Veiklioji medžiaga yra brimonidino tartratas.
	1 ml tirpalo yra 2 mg brimonidino tartrato, atitinkančio 1,3 mg brimonidino.
-	Pagalbinės medžiagos yra benzalkonio chloridas, polivinilo alkoholis, natrio chloridas, natrio citratas, citrinų rūgštis monohidratas, injekcinis vanduo, natrio hidroksidas (pH nustatymui) ir vandenilio chlorido rūgštis (pH nustatymui). 

LUXFEN išvaizda ir kiekis pakuotėje
LUXFEN yra skaidrus, šiek tiek žalsvai geltonas tirpalas. 
Akių lašai (tirpalas) tiekiami 5 ml ir 10 ml buteliukais su lašintuvu pakuotėse po 1, 3 ar 6 buteliukus.

Gali būti tiekiamos ne visų dydžių pakuotės.

Registruotojas
BAUSCH + LOMB IRELAND LIMITED
3013 Lake Drive
Citywest Business Campus
Dublin 24, D24PPT3
Airija

Gamintojas
Pharma Stulln GmbH
Werksstraße 3
92551 Stulln
Vokietija


Šis vaistas Europos ekonominės erdvės valstybėse narėse registruotas tokiais pavadinimais:
Bulgarija:		Луксфен, 2mg/ml Капки за очи, разтвор
Čekija:		Luxfen
Latvija:		Luxfen, 2mg/ml Acu pilieni, šķīdums
Lietuva:		Luxfen 2 mg/ml akių lašai (tirpalas)
Lenkija: 		Luxfen
Slovakija:		Luxfen 2mg/ml


Šis pakuotės lapelis paskutinį kartą peržiūrėtas 2024-02-16.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

